Interesi države zaštićeni su člankom 10. koji propisuje da nijedan dioničar ili s njime povezana osoba ne može steći više od deset posto udjela u Ini bez posebnog odobrenja Vlade

ZAGREB Hrvatska ipak neće, barem zasad, ići na donošenje zakona koji bi omogućio Vladi da se usprotivi kupcu Ine koji ne bi dolazio iz EU. Mogućnost donošenja tog zakona najavio je premijer Zoran Milanović navodeći da bi se tako »u sektoru energetike, u cilju zašite nacionalnih interesa, Vladi omogućilo da se usprotivi ili preispita namjeru nekog kupca izvan EU-a da stekne udio u dionicima u energetskoj kompaniji, pa tako i u Ini«. Tada je bilo jasno da premijer takav zakon i najavljuje isključivo zbog Ine, kako bi Vlada u slučaju da MOL doista krene u prodaju svoga udjela u Ini, mogla utjecati na to kome će te dionice na kraju pripasti. Tumačilo se to željom Vlade da spriječi prodaju Ine nekoj ruskoj kompaniji.

Članak 10.

Međutim, kako su nam potvrdili u Vladi, takvog zakona zasad neće biti, jer on Hrvatskoj ni ne treba s obzirom da postojeći zakon državi omogućava da kontrolira i utječe na to kome će strateški partner MOL prodati svoje dionice. Uz to napominju da zakonskih rješenja zasad ni ne može biti prije rujna jer Sabor više ne zasjeda. Zato se u Vladi pouzdaju u postojeće odredbe Zakona o privatizaciji Ine koje već štite interese i sigurnost Republike Hrvatske.

Ti su interesi zaštićeni člankom 10. koji propisuje da nijedan dioničar ili s njime povezana osoba ne može steći više od deset posto udjela u Ini bez posebnog odobrenja Vlade. Takvo odobrenje nužno je sve dok Hrvatska ima najmanje deset posto dionica Ine. Iako se u tom stavku govori o dioničarima, što bi valjda trebalo značiti da netko već ima dionice Ine, u Vladi su očito odlučili tu odredbu tumačiti na način da nitko bez njihova odobrenja ni ne može postati dioničar Ine. Ipak, malo je vjerojatno da će Vlada morati posegnuti za tumačenjem tog zakona ili korištenjem te odredbe jer je teško vjerovati da bi netko ušao u Inu, bez dogovora hrvatskom državom i nastavio rješavati prijepore Vlade i MOL-a.

Inače, o članku koji propisuje zaštitu nacionalnih interesa govorilo kao o dijelu zakona koji će se morati mijenjati zbog ulaska Hrvatske u EU, što se ipak još nije dogodilo. Bilo je u Vladi i onih koji su zastupali stav da je zakon u skladu s EU pravilima i da ga nije nužno mijenjati. Ako dođe do promjene zakona zbog usuglašavanja EU, tada će se jasnije i precizirati, mogućnost Vlade da utječe na kupca dionica, napominju nam u Vladi.

Dotad država nastavlja pregovore s MOL-om oko načina upravljanja Inom, a najnovija runda zakazana je za danas. Samo prije koji dan ministar gospodarstva Ivan Vrdoljak u igru je uveo mogućnost i da Hrvatska otkupi od MOL-a 49,08 posto dionica Ine, ali nije otkrio financijsku konstrukciju koja bi Hrvatskoj osigurala novac za taj pothvat. Međutim, ministar poduzetništva i obrta spustio je loptu na zemlju, ističući kako SDP podržava zaštitu nacionalnih interesa i razvoj Ine, podržava da se situacija u toj kompaniji konačno riješi, ali da se pred javnost treba izaći s definiranim rješenjima, a ne pretpostavkama i nagađanjima.

– SDP podržava to da se situacija u Ini, koja već predugo traje, konačno riješi u smislu zaštite nacionalnih interesa i razvoja kompanije. To je ono što SDP podržava i na čemu radi, odgovorio je Mras na pitanje podržava li njegova stranka ministra gospodarstva u želji da se otkupe dionice Ine. Dodao je da je cilj zaštita nacionalnih interesa i da se Ina razvija, ali da se rješenja trebaju ponuditi kad su dogovorena, kad su jasna sama po sebi.

– Nije nikada dobro da kažete nešto kada još nije definirano. Kada je definirano onda to treba prezentirati hrvatskoj javnosti. Dok toga nema, nema smisla da nagađanjima i pretpostavkama popunjavamo priloge emisija i novinske stupce.

Neozbiljne špekulacije

To nije ozbiljno. Kada se dogovori kako će se ta situacija rasplesti, a rasplesti će se vjerojatno u vrlo kratkom roku, onda će se prezentirati hrvatskoj javnosti što će biti. Nije ozbiljno špekulirati dok nešto nije dogovoreno. To nije ozbiljna politika. Ja se zalažem za ozbiljnu politiku, a ozbiljna politika je zaštita naših interesa i u razgovorima sa svim partnerima u procesu pronalazak najboljeg rješenja za daljni razvoj Ine i zaštitu naših energetskih nacionalnih interesa. To je ono na čemu SDP inzistira, kazao je Maras. Time je zapravo optužio Vrdoljaka da je u javnost izašao s najavom kupnje Ine dok god još ništa ozbiljno nije dogovoreno.